ऑपरेशन के लिए 15 हजार मांगने का आरोप
इकबालगंज निवासी एक युवक ने महिला अस्पताल में प्रसूता के परिजन से ऑपरेशन के लिए 15 हजार रुपए मांगने का आरोप लगाया। एक डॉक्टर व एक ओटी नर्स पर आरोप लगाते हुए उस युवक ने बीएमओ से लिखित शिकायत की। बीएमओ ने नर्स को महिला अस्पताल से हटाकर सिविल अस्पताल में अटैच कर दिया और जांच शुरू की। डॉक्टर के खिलाफ जांच के लिए सीएमएचओ को पत्र लिखा है।
इकबालगंज निवासी रंजित पिता रमेशचंद्र आदिवाल ने बीएमओ डॉ. प्रकाश उपाध्याय को शिकायत की। इसमें बताया 20 दिसंबर को मेरी बहन अनीता को प्रसव के लिए महिला अस्पताल में भर्ती करवाया था। जहां नर्स शिरोमणि मसीह ने कहा अनीता का ऑपरेशन करना पड़ेगा। इसके लिए 15 हजार रुपए खर्च आएगा। रुपए नहीं देने पर अनीता को रतलाम रैफर कर दिया। डॉ. अरुण गुप्ता से रुपए नहीं होने की बात कही तो उन्होंने और नर्स ने मेरे साथ अभद्रता की। फिर वहां से बहन को निजी नर्सिंग होम ले गया। जहां सामान्य प्रसव हो गया। रंजित ने आरोप लगाया कि महिला अस्पताल में नर्स व डॉक्टर सामान्य मरीज को भी ऑपरेशन बताकर रुपए ऐंठते हैं। लंबे समय से स्टाफ बदला नहीं गया। इसलिए आदतन हो गया है। मामले की जांच कर कार्रवाई करें। बीएमओ डॉ. प्रकाश उपाध्याय ने बताया नर्स के खिलाफ जांच शुरू कर दी है। जांच पूरी होने तक मसीह को महिला अस्पताल से हटाकर सिविल अस्पताल में अटैच किया। जांच में यदि दोषी होंगी तो आगे कार्रवाई करेंगे। डॉ. गुप्ता के खिलाफ जांच के अधिकार बीएमओ के पास नहीं होने से सीएमएचओ को लिखा है। नर्स मसीह व डॉ. गुप्ता का कहना है आरोप झूठे व निराधार हैं। डॉ. गुप्ता के मुताबिक अनीता कद में छोटी है और उसमें खून भी 7 ग्राम ही था। ऐसी स्थिति में कई बार बड़े ऑपरेशन की जरूरत पड़ती है और यह सुविधा यहां नहीं होने से रतलाम रैफर किया ताकि मरीज व परिजन को परेशान नहीं होना पड़े। लेकिन रंजित रतलाम ले जाने को तैयार नहीं हुआ। रुपए मांगने का तो सवाल ही नहीं उठता। वैसे भी रैफर मैंने नहीं डॉ. वैजयंती अहिरवार ने किया था। जब डॉ. अहिरवार से पूछा तो उन्होंने भी यही बात कही कि खून कम और कद छोटा होने से रैफर करना पड़ा। बड़े ऑपरेशन के लिए जावरा में पर्याप्त सुविधाएं नहीं हैं। यदि प्रसव नार्मल हुआ है तो अच्छी बात है।
महिला अस्पताल
hin_Deva hin_Deva hin_Deva npi_Deva